Αρχιεπίσκοπος Αμερικής Ελπιδοφόρος

Ο Αρχιεπίσκοπος Ελπιδοφόρος (κατά κόσμον Ιωάννης Λαμπρυνιάδης, Κωνσταντινούπολη, 28 Νοεμβρίου 1967), είναι Έλληνας θεολόγος, πανεπιστημιακός και ιεράρχης του Οικουμενικού Πατριαρχείου, ο οποίος διατελεί Ελληνορθόδοξος Αρχιεπίσκοπος Αμερικής και πρόεδρος της Ιεράς Επαρχιακής Συνόδου της Αρχιεπισκοπής από το 2019.  

Ως εκ της θέσης του, είναι επίσης ο πρόεδρος της Εκτελεστικής Επιτροπής της Συνέλευσης Κανονικών Ορθοδόξων Επισκόπων των Ηνωμένων Πολιτειών Αμερικής.

Είναι, επίσης, τακτικός καθηγητής της Θεολογικής Σχολής του Αριστοτελείου Πανεπιστημίου Θεσσαλονίκης από το 2018.

Βιογραφικά στοιχεία
Ο κατά κόσμον Ιωάννης Λαμπρυνιάδης του Βασιλείου γεννήθηκε στις 28 Νοεμβρίου 1967 στο Μακροχώρι Κωνσταντινουπόλεως. Φοίτησε στο Τμήμα Ποιμαντικής της Θεολογικής Σχολής του Αριστοτελείου Πανεπιστημίου Θεσσαλονίκης, από το οποίο αποφοίτησε πτυχιούχος με βαθμό «άριστα» το 1991. Το 1993 ολοκλήρωσε μεταπτυχιακές σπουδές στην Φιλοσοφική Σχολή του Πανεπιστημίου της Βόννης, υποβάλλοντας διατριβή με τίτλο «Οἱ ἀδελφοί Νικόλαος καί Ἰωάννης Μεσαρίτης». 

Το 1994 χειροτονήθηκε διάκονος στον Πατριαρχικό Ναό του Αγίου Γεωργίου στο Φανάρι και εν συνεχεία διορίσθηκε κωδικογράφος της Αγίας και Ιεράς Συνόδου. Το 1995 ανέλαβε καθήκοντα Υπογραμματέα της Ιεράς Συνόδου. Το 1996-1997 φοίτησε στη Θεολογική Σχολή του Αγίου Ιωάννου του Δαμασκηνού στο Πανεπιστήμιο Μπαλαμάντ του Λιβάνου. Το 2001 υπέβαλε διδακτορική διατριβή στη Θεολογική Σχολή του Α.Π.Θ., με τίτλο: «Η έναντι της Συνόδου της Χαλκηδόνος στάσις του Σεβήρου Αντιοχείας» και αναγορεύθηκε διδάκτωρ Θεολογίας με βαθμό «άριστα».

Δίδαξε στις ΗΠΑ για ένα εξάμηνο το 2004 στη Θεολογική Σχολή του Τιμίου Σταυρού Βοστώνης ως επισκέπτης καθηγητής. Τον Μάρτιο του 2005 χειροτονήθηκε πρεσβύτερος και ύστερα από πρόταση του Οικουμενικού Πατριάρχη Βαρθολομαίου, ανέλαβε τη θέση του Αρχιγραμματέα της Αγίας και Ιεράς Συνόδου του Οικουμενικού Πατριαρχείου (2005–2011). Εξελέγη ομόφωνα το 2009 Αναπληρωτής Καθηγητής Συμβολικής και Διορθόδοξων και Διαχριστιανικών Σχέσεων, στη Θεολογικής Σχολή του Αριστοτελείου Πανεπιστημίου Θεσσαλονίκης. Μεταξύ άλλων, υπέβαλε και τις υφηγεσίες με τίτλο: «Ο Θεσμός της Συνάξεως Ιεραρχών του Οικουμενικού Θρόνου (1951-2004)» και «Οι ενενήντα πέντε Θέσεις του Λούθηρου. Ιστορικοθεολογική θεώρηση - Κείμενο - Μετάφραση - Σχόλια». Από το 2011 υπηρετεί στο Αριστοτέλειο Πανεπιστήμιο Θεσσαλονίκης ως αναπληρωτής καθηγητής όπου διδάσκει Συμβολική, Διορθόδοξες και Διαχριστιανικές Σχέσεις.

Το 2018, στον ίδιο χώρο όπου στεγάζεται η ιστορική Θεολογική Σχολή της Χάλκης συνεδρίασαν οι καθηγητές του Τμήματος Ποιμαντικής Θεολογίας της Θεολογικής Σχολής του Α.Π.Θ., για να εκλέξουν τον Ελπιδοφόρο τακτικό καθηγητή. Για το ακαδημαϊκό αξίωμα στην ανώτατη βαθμίδα, ο Ελπιδοφόρος υπέβαλε μεταξύ άλλων και την εργασία με τίτλο: «Πρώτος άνευ ίσων (Primus sine paribus)». Στο συγκεκριμένο πόνημα τεκμηριώνεται ότι ο Οικουμενικός Πατριάρχης δεν είναι στην πράξη ίσος με τους άλλους προκαθήμενους, δεδομένου ότι έχει έκτακτες διοικητικές ευθύνες που προέρχονται από την ιδιότητά του ως προέδρου των Πανορθόδοξων Σωμάτων.

μικρογραφία|250px|Ο Ελπιδοφόρος με τον Υπουργό Εξωτερικών των ΗΠΑ Μάικ Πομπέο, το 2019.
 Αρχιερατεία 
Τον Μάρτιο του 2011 εξελέγη Μητροπολίτης Προύσης και χειροτονήθηκε επίσκοπος στις 20 Μαρτίου. Τον Αύγουστο του ίδιου έτους ορίστηκε καθηγούμενος της Ιεράς Μονής Αγίας Τριάδας της Χάλκης, όπου από το 1844 έως το 1971 λειτουργούσε η Ιερά Θεολογική Σχολή της Χάλκης.

 Αρχιεπίσκοπος Αμερικής 
Στις 11 Μαΐου 2019 εξελέγη από την Αγία και Ιερά Σύνοδο του Οικουμενικού Πατριαρχείου, ομόφωνα, Αρχιεπίσκοπος Αμερικής, υπέρτιμος και έξαρχος Ατλαντικού και Ειρηνικού Ωκεανού, διαδεχόμενος τον Αρχιεπίσκοπο Δημήτριο. Ενθρονίστηκε στον Αρχιεπισκοπικό Καθεδρικό Ναό Αγίας Τριάδας Μανχάταν της Νέας Υόρκης, στις 22 Ιουνίου. Ως Αρχιεπίσκοπος Αμερικής είναι αυτοδικαίως πρόεδρος της Επαρχιακής Συνόδου της Ελληνορθοδόξου Ιεράς Αρχιεπισκοπής Αμερικής και πρώτος μεταξύ ίσων (primus inter pares) των υπολοίπων επαρχιούχων ιεραρχών της Αρχιεπισκοπής.   

Στις 16 Ιουλίου του ιδίου έτους, ο Αρχιεπίσκοπος Ελπιδοφόρος πραγματοποίησε την πρώτη επίσημη επίσκεψή του στον Λευκό Οίκο, συναντώντας τον 45ο Πρόεδρο των ΗΠΑ, Ντόναλντ Τραμπ και τον 48ο Αντιπρόεδρο, Μάικ Πενς.

Κριτική
Ως Αρχιεπίσκοπος, ο Ελπιδοφόρος εκκίνησε τη διαδικασία για την αναθεώρηση του Συντάγµατος της Αρχιεπισκοπής Αµερικής. Η πρωτοβουλία του και οι δραστικές αλλαγές που πρότεινε πυροδότησαν αντιδράσεις και πολλά δημοσιεύματα.

Τον Σεπτέμβριο του 2021 ο Αρχιεπίσκοπος Ελπιδοφόρος παρέστη στα εγκαίνια του «Σπιτιού της Τουρκίας» στη Νέα Υόρκη, που τελέστηκαν από τον πρόεδρο της Τουρκίας Ρετζέπ Ταγίπ Ερντογάν, με συμμετοχή και του ηγέτη των Τουρκοκυπρίων Ερσίν Τατάρ. Κατόπιν αυτού, ο Πρόεδρος της Κύπρου, Νίκος Αναστασιάδης, ακύρωσε προγραμματισμένη συνάντηση μαζί του. Μετά από πλήθος αντιδράσεων, ο Ελπιδοφόρος εξέφρασε τη μεταμέλειά του, αναγνωρίζοντας ότι η παρουσία του εκεί «προκάλεσε οδύνη στους Κύπριους και τους Ελληνοαμερικανούς αδελφούς του».

Το καλοκαίρι του 2022, ο Ελπιδοφόρος ζήτησε άδεια από τον Μητροπολίτη Γλυφάδας Αντώνιο να τελέσει βάφτιση δύο παιδιών ομογενειακής οικογένειας στη Βουλιαγμένη. Αποσιώπησε όμως το γεγονός ότι ως γονείς των παιδιών παρέστησαν δύο άντρες, πράγμα που όταν έγινε γνωστό προκάλεσε χυδαίες ομοφοβικές αντιδράσεις, και ένταση στις σχέσεις του Οικουμενικού Πατριαρχείου με την Εκκλησία της Ελλάδος. Για το ίδιο θέμα, στις 15 Δεκεμβρίου 2023, με ομόφωνη απόφασή τους οι Μονές του Αγίου Όρους έστειλαν επιστολή στον Οικουμενικό Πατριάρχη Βαρθολομαίο, που είναι ο κανονικός τους Επίσκοπος, όπου του διαμήνυσαν ότι ο Αρχιεπίσκοπος Αμερικής Ελπιδοφόρος δεν είναι ευπρόσδεκτος να πραγματοποιήσει επίσκεψη στην Μοναστική Πολιτεία κατά το τρίτο δεκαήμερο του Ιανουαρίου.

 Εργογραφία 
 Πρώτος άνευ ίσων (Primus sine paribus) 
 Οι ενενήντα πέντε Θέσεις του Λούθηρου. Ιστορικοθεολογική θεώρηση - Κείμενο - Μετάφραση - Σχόλια
 Ο Θεσμός της Συνάξεως Ιεραρχών του Οικουμενικού Θρόνου (1951-2004)

 Παραπομπές 

 Εξωτερικοί σύνδεσμοι 

 Ιστοσελίδα της Ιεράς Αρχιεπισκοπής Αμερικής.

Κατηγορία:Μητροπολίτες Προύσης
Κατηγορία:Αρχιεπίσκοποι Αμερικής
Κατηγορία:Καθηγητές Αριστοτελείου Πανεπιστημίου Θεσσαλονίκης
Κατηγορία:Επίσκοποι του 21ου αιώνα
Κατηγορία:Ιεράρχες του Οικουμενικού Πατριαρχείου
Κατηγορία:Κωνσταντινουπολίτες Έλληνες
Κατηγορία:Αρχιγραμματείς της Αγίας και Ιεράς Συνόδου του Οικουμενικού Πατριαρχείου
Κατηγορία:Απόφοιτοι του Αριστοτελείου Πανεπιστημίου Θεσσαλονίκης